Antrenorul Rapidului a fost agresat fizic după meciul de la Pitești! Primarul orașului și-a prezentat scuze
Echipa masculină de baschet FC Argeș a obținut o victorie extrem de importantă în vederea luptei pentru locul 3 din Top 10.
Tudor Costescu a fost agresat fizic lângă sala din Pitești
Formația din Trivale a învins Rapid cu 87-84, în ultima etapă a turului din faza a doua de campionat. După meci, însă, staff-ul oaspeților a avut de furcă din cauza fanilor echipei gazdă.
După aproximativ trei sferturi de oră, delegația Rapidului se pregătea să revină în București. Unul dinbtre oficiali, Ștefan Odea, s-a dus la magazin.
Lângă sală, de la care plecase Poliția, era un grup de suporteri ai Argeșului, toți aflați în stare de ebrietate. Ei s-au luat de Odea, care s-a retras într-un restaurant.
A primit ajutor din partea celorllați membri ai staff-ului, inclusiv a antrenorului Tudor Costescu și a preparatorului Ștefan Ivcovici. Acesta din urmă a primit o loviutură în cap cu un baston telescopic, scrie gsp.
"La finalul partidei de la Pitești, mai multe persoane i-au agresat verbal și fizic nejustificat pe antrenorul Tudor Costescu și pe alți membri ai staff-ului nostru tehnic.
Incidentul a avut potențialul de a escalada, însă delegația Rapidului a gestionat momentul cu calm și reținere, evitând orice formă de violență.
Precizăm că toți membrii staff-ului nostru sunt în regulă și ne așteptăm la o acțiune corespunzătoare din partea autorităților competente.
Condamnăm cu fermitate orice formă de agresiune și comportament care încalcă principiile de fair-play și integritate ale sportului nostru.
Suntem conștienți că acești agresori nu reprezintă adevărații suporteri ai baschetului din Pitești și reafirmăm că violența nu-și are locul în nicio ramura sportivă", se arată în comunicatul Rapidului.
Primarul din Pitești condamnă gestul rușinos al suporterilor
O reacție a avut și primarul orașului Pitești, Cristian Gentea. "Am aflat cu stupoare că (…) un grup de huligani, așa ziși 'membri ai galeriei', au generat o altercație cu delegația echipei Rapid și l-au lovit pe antrenorul Tudor Costescu! Rușinos!
Sunt, cel mai probabil, aceiași indivizi care înjură nonstop la toate tipurile de competiții și care au ajuns inclusiv în atenția FRF, ca o rușine pentru Pitești! Noi, piteștenii, nu suntem așa!
L-am sunat imediat pe antrenorul Tudor Costescu, l-am întrebat în ce mod pot ajuta și mi-am cerut scuze, de o mie de ori, pentru tot ceea ce s-a întâmplat. Îmi cer, de asemenea, scuze, în mod public, clubului Rapid București!", a transmis primarul Cristian Gentea, conform Argeșul Online.
Interesant este că Tudor Costescu a antrenat de două ori la Pitești, câștigând Cupa și Supercupa României în 2012.